NOVÁ DUBNICA. Ozdobené májky vztýčili na Mierovom námestí v Novej Dubnici aj v neďalekom Kolačíne. Chvíle pri ich stavaní spríjemňovala najskôr Dychová hudba Chabovienka, po nej sa predstavil už Dychový orchester mesta a veľký potlesk zožali aj mažoretky, ktoré to poriadne roztočili. Skvelá atmosféra a teplé počasie prilákalo na námestie množstvo ľudí, ktorí si vychutnávali oslavy. Družné debaty prerušil až lampiónový sprievod, ktorý vzbudil pozornosť prítomných. Deti žiarili radosťou a nadšením, ich rodičov zasa chytala nostalgia a prepadli spomienkam. Z útržkov rozhovorov bolo počuť, ako si všetci spomínajú na časy, keď účasť na prvomájových oslavách bola povinná.
Záver osláv patril pyromuzikálnemu ohňostroju. Svetelné efekty do rytmu monumentálnej hudby vyvolávali zimomriavky po celom tele. "Minulý rok som sa presťahovala z Novej Dubnice do Dubnice, ale napriek tomu som sa rozhodla, že oslavy si pozriem tu v Novej, lebo už viem, čo môžem čakať. Opäť ma nesklamali a úplna najviac sa mi páčil ten nádherný ohňostroj. Bol asi najkrajší, aký som doteraz videla," prezradila nadšená mladá slečna, Janka Laskovičová.
Na druhý deň patrilo Mierové námestie v Novej Dubnici tradičným predajným trhom.